Misdaadtreffer soos 'vuishou in die maag' | Maroela Media
Martin Steyn het by Maroela Media kom kuier. Foto: Maroela Media/ Marius Vermaak
Die skrywer Martin Steyn is bekend vir sy misdaadfiksie, maar dié skrywer, met 'n liefde vir Stephen King, het aanvanklik gruwelfiksie begin skryf.
"Toe ek reeksmoordenaars ontdek, was ek baie geïnteresseerd. Ek het begin oplees oor ware reeksmoordenaars en al meer weggeswaai van die bonatuurlike gruwelfiksie en uiteindelik by misdaadfiksie beland."
Martin se vorige boeke, Donker Spoor en Skuldig, het albei 'n ATKV-woordveertjie ontvang vir die spanningslektuur-genre, en het die leser die kans gegee om saam met die speurder die moord te probeer oplos. Sy jongste boek, Swartval, vertel dié keer 'n storie uit die oogpunt van die slagoffer, wat die leser 'n ander perspektief van die storie bied en die ervaring baie meer persoonlik maak.
"Een van die kwessies wat aangeraak word in die boek, is geweld teen vroue – spesifiek seksuele geweld. Dit is 'n kwessie wat my na aan die hart lê."
Dié skrywer sê hy weet nie hoekom hierdie saak vir hom so belangrik is nie, maar hy vermoed dit uit die hoeveelheid navorsing wat hy al gedoen het.
"Jy begin ook oor die slagoffers lees – en meestal is dit vroue. Ek het meer empatie ontwikkel met die vroue wat daardeur moes gaan. Ek loop ook al 'n lang pad saam met Rape Crisis, 'n organisasie wat hulp en leiding bied vir verkragtingslagoffers."
Martin sê hoewel hy eerstens 'n goeie storie wil skryf, is hy geneig om te skryf oor dinge wat hom raak en pla. Hy sê sy boek is dalk nie gebaseer op die werklikheid nie, maar dit is steeds 'n manier om aandag te gee aan hierdie kwessie en mense ook in te lig.
"As man verstaan ek nie wat verkragting vir 'n vrou beteken nie, maar ek probeer dit begryp deur boeke te lees oor vroue wat deur so 'n ervaring is. Ek probeer op daai manier die inligting deur my boeke oordra, om mense bewus te maak van hierdie kwessie. Mense sê hierdie boek is soos 'n vuishou in die maag. Ek dink dis goed, wat ons is half afgestomp oor verkragting omdat dit so gereeld gebeur."
Martin sê Swartval is nie 'n maklike boek om te lees nie, maar hy hoop dat mense iets uit die ervaring sal kry en dat dit hulle op 'n manier sal raak.
Besoek Martin se webwerf hier of sy Facebook-blad vir meer besonderhede.
Ek was na SwartVal se lees effe gedisorienteerd. Dis 'n boek wat hard slaan. En mens bang maak vir die versteurdes daarbuite wat so kan leef. Mnr. Steyn het 'n fan in my – al 3 sy boeke is nie net briljant nie, maar neem mens regtig saam, alhoewel die karakters vir my in sy eerste poging die beste beskryf is. Ek wonder net altyd, iemand wat so verskiklik goed en oor sulke verskriklike goed skryf: wat is volgende. Gaan jy jouself kan oortref, want erg bereik vol betekenis in SwartVal. Martin Steyn, ongetwyfeld 'n skrywer wat die leser boei,… Lees meer »
Gepraat van boeke, x dringend op boek van Jan Spies se stories: SPIESERYE. Kan iemand help ASB? Ek het n paar maar gelede hierdie boek in medikliniek Bloemfontein gelees. Kyk, ek het my letterlik gesond gelag!!!